Source: https://domov.sme.sk/c/7716655/kauzu-brutalnej-vrazdy-straznika-ani-po-osmich-rokoch-neuzavreli.html
Timestamp: 2019-10-16 20:44:11+00:00
Document Index: 690522

Matched Legal Cases: ['Súd ', 'súd ', 'Súd ', 'súd ', 'súd ', 'súd ', 'súd ', 'Súd ', 'súd ', 'súd ']

Kauzu brutálnej vraždy strážnika ani po ôsmich rokoch neuzavreli - SME
Trojica vraždila v roku 2007 v blízkosti stupavskej firmy. Súd doteraz prípad definitívne neuzavrel.
25. mar 2015 o 11:31 TASR
Obvinený Tibor P. a príslušníci Justičnej stráže Okresný súd Bratislava I.(Zdroj: TASR/AP)
Trojica vraždila v roku 2007 v blízkosti stupavskej firmy. Súd prípad definitívne neuzavrel.
BRATISLAVA. Ani po ôsmich rokoch, ktoré uplynuli od brutálnej vraždy strážnika bezpečnostnej služby Viliama K., ktorá sa odohrala v roku 2007 v jednej stupavskej firme, Krajský súd v Bratislave nemohol tento prípad definitívne uzavrieť.
Tibora P., Petra G. a Milana S., v apríli minulého roku Okresný súd Bratislava I po tretí raz odsúdil na vysoké tresty. Obžalovaný Peter G. súdu doručil námietku zaujatosti voči Krajskému súdu a Okresnému súdu Bratislava 1. Krajský súd v Bratislave túto námietku zaujatosti následne predloží Najvyššiemu súdu SR, aby o nich rozhodol.
Proces odročil v stredu odvolací súd na apríl.
Kauza sa dvakrát vrátila
Tiborovi P. senát nižšieho súdu v apríli minulého roku uložil 25-ročný trest, Petrovi G. súhrnný a úhrnný trest vo výške 23 rokov a Milana S. odsúdil na 21 rokov, pričom tresty si mali odpykať v ústave s maximálnym stupňom stráženia.
Súd troch páchateľov uznal za vinných z obzvlášť závažného zločinu vraždy a zároveň im nariadil ochranný dohľad na tri roky.
Kauza brutálnej vraždy 55-ročného strážnika sa vrátila na Okresný súd Bratislava I v druhej polovici októbra 2010 už po druhý raz.
Odvolací Krajský súd v Bratislave vtedy pre porušenie viacerých procesnoprávnych a iných ustanovení vrátil prípad po druhý raz Okresnému súdu Bratislava I, aby vec opätovne prerokoval a rozhodol v nej.
Na obeť brutálne zaútočili
Vražda sa odohrala v noci z 11. na 12. marca 2007 a polícii trvalo 36 hodín, kým vrahov vypátrala.
Trojica si o druhej nadránom v aute zaparkovanom v blízkosti stupavskej firmy vyhliadla vhodný moment útoku na 55-ročného pracovníka bezpečnostnej služby počas jeho obchôdzky areálu.
Následne prestrihla oplotenie a kovovými nástrojmi na strážnika brutálne zaútočila. Spôsobila mu rozsiahle zranenia vrátane ťažkého poranenia hlavy, ktoré bolo príčinou jeho smrti.